Asylbarn-gjennomgang snart klar
Etter det NTB erfarer vil gjennomgangen være klar i løpet av de nærmeste dagene. Politiets utlendingsenhet er blant etatene som bidrar. - Vi går igjennom alt tallmaterialet vårt, men ønsker ikke å si noe før gjennomgangen er klar, sier kommunikasjonssjef Cecilie Johansen i PU til NTB. Verken hun eller PU-sjef Kristin Ottesen Kvige ville torsdag si noe om hvordan praksis har vært i sakene som knytter seg til uttransportering av mindreårige asylsøkere.Det sentrale spørsmålet om den skriftlige instruksen fra Politidirektoratet er fulgt eller om de politiske signalene fra Justisdepartementet er fanget opp i den øvrige styringsdialogen, forblir dermed ubesvart enda en stund. Justisminister Anders Anundsen (Frp) har så langt vært tydelig på at ingen er sendt ut i strid med regelverket. - Alle som er sendt ut, er sendt ut fordi de ikke har lovlig opphold i Norge. Med andre ord er ingen sendt ut som ikke skulle ha vært sendt ut. Det er fordi du har utreiseplikt når du ikke har lovlig opphold, framholder han.Regjeringens støttepartier KrF og Venstre er ikke overbevist om at barns beste er vektlagt godt nok. De viser til at intensjonen med asylavtalen som er inngått med regjeringen, nettopp er å ivareta hensynet til lengeværende asylbarn. Problemet er at denne intensjonen ennå ikke er festet til forskrift. Statsminister Erna Solberg (H) betonte selv dette i Stortingets spørretime onsdag. Der slo hun fast at det ikke uten videre er i strid med reglene å sende ut lengeværende barn. Samme sted ble hun møtt med et ultimatum fra KrF om å sørge for at forhandlingene om en ny forskrift sluttføres innen 14 dager. - Finformulert juss i utlendingsforvaltningen er vanskelig. Du skal liberalisere regelverket, men samtidig unngå en åpen låvedør for dem som ikke samarbeider, sa Solberg til NTB onsdag. Hun la til at forskriften må utformes så tydelig som mulig, for å unngå at den tolkes ulikt av Utlendingsdirektoratet og Utlendingsnemnda.
Justisdepartementet og politietatene er snart ferdig med å kartlegge sakene fra det siste året som knytter seg til lengeværende asylbarn.